CELEX: 62013CJ0547
Ennakkoratkaisupyyntö
Asetus (ETY) N:o 2658/87
Yhteinen tullitariffi
Tariffiluokittelu
Yhdistetty nimikkeistö
Nimikkeet 8543, 9018 ja 9019
Laser- ja ultraäänilaitteet ja niiden osat ja tarvikkeet

Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (
EYVL L 256, s. 1
) liitteeseen I, sellaisena kuin se on muutettuna 20.9.2007 annetulla komission asetuksella (EY) N:o 1214/2007 (
EUVL L 286, s. 1
), 19.9.2008 annetulla komission asetuksella (EY) N:o 1031/2008 (
EUVL L 291, s. 1
), 30.9.2009 annetulla komission asetuksella (EY) N:o 948/2009 (
EUVL L 287, s. 1
), 5.10.2010 annetulla komission asetuksella (EU) N:o 861/2010 (
EUVL L 284, s. 1
) ja 27.9.2011 annetulla komission asetuksella (EU) N:o 1006/2011 (
EUVL L 282, s. 1
), sisältyvän yhdistetyn nimikkeistön (jäljempänä yhdistetty nimikkeistö) nimikkeiden 8543, 9018 ja 9019 tulkintaa.
Tämä pyyntö on esitetty asiassa, jossa asianosaisina ovat ”Oliver Medical” SIA (jäljempänä Oliver Medical) ja Valsts ieņēmumu dienests (Latvian verohallinto, jäljempänä VID) ja joka koskee ihoverisuonten ja ihon ongelmien hoitamiseen tarkoitettujen laitteiden yhdistetyn nimikkeistön mukaista tariffiluokittelua.
Asiaa koskevat oikeussäännöt
Harmonoitu tavarankuvaus- ja tavarankoodausjärjestelmä
Tulliyhteistyöneuvosto, josta on tullut Maailman tullijärjestö, perustettiin mainitun neuvoston perustamista koskevalla, Brysselissä 15.12.1950 allekirjoitetulla yleissopimuksella. Harmonoidun (ts. harmonisoidun) tavarankuvaus- ja tavarankoodausjärjestelmän (jäljempänä harmonoitu järjestelmä) on laatinut Maailman tullijärjestö, ja se on otettu käyttöön harmonisoitua tavarankuvaus- ja ‑koodausjärjestelmää koskevalla 14.6.1983 Brysselissä tehdyllä kansainvälisellä yleissopimuksella (jäljempänä harmonoidusta järjestelmästä tehty yleissopimus), joka on 24.6.1986 tehdyn muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (
EYVL L 198, s. 1
).
Harmonoidusta järjestelmästä tehdyn yleissopimuksen 3 artiklan 1 kappaleen mukaan kukin sopimuspuoli sitoutuu siihen, että sen tullitariffi- ja tilastonimikkeistöt ovat harmonoidun järjestelmän mukaisia, että se käyttää kaikkia harmonoidun järjestelmän nimikkeitä ja alanimikkeitä mitään lisäämättä tai muuttamatta niihin liittyvine numerokoodeineen ja että se noudattaa mainitun järjestelmän numerojärjestystä. Kukin sopimuspuoli sitoutuu myös siihen, että se soveltaa harmonoidun järjestelmän yleisiä tulkintasääntöjä sekä kaikkia osa-, ryhmä- ja alanimikehuomautuksia, ja siihen, ettei se muuta osien, ryhmien, nimikkeiden tai alanimikkeiden soveltamisalaa.
Maailman tullijärjestö hyväksyy harmonoidusta järjestelmästä tehdyn yleissopimuksen 8 artiklassa määrätyin edellytyksin harmonoidun järjestelmän komitean antamat selitykset ja tariffointisuositukset.
Pääasiassa kyseessä olevien tuonti-ilmoitusten jättämisajankohtina nimikettä 9018 koskevan harmonoidun järjestelmän selityksen sanamuoto oli seuraava:
”– –
Tähän nimikkeeseen kuuluu hyvin suuri joukko kojeita ja laitteita, joita miltei yksinomaan käytetään (esim. lääkärin, kirurgin, hammaslääkärin, eläinlääkärin, kätilön jne.) ammattitoiminnassa joko diagnoosin tekoon tai sairauksien ehkäisyyn ja hoitoon tahi leikkauksissa jne. Anatomisissa tutkimuksissa, ruumiinavauksissa ja dissektioissa jne. käytettävät koneet ja laitteet kuuluvat myös tähän nimikkeeseen, samoin kuin – tietyin edellytyksin – hammaslaboratorioiden kojeet ja laitteet – – Tähän nimikkeeseen kuuluvat kojeet voivat olla mistä aineesta tahansa (myös jalometallista) valmistettuja.
– –
Tähän luokiteltavissa kojeissa ja laitteissa voi olla optisia laitteita; niissä voidaan myös käyttää sähköä joko käyttövoimana tai voimansiirtoon taikka ennalta ehkäisevänä, parantavana tai diagnostisena tekijänä.
Tämä nimike käsittää myös laitteet ja kojeet, jotka toimivat lasersäteellä, muulla valonsäteellä tahi protonisuihkulla, sekä ultraäänilaitteet ja ‑kojeet.”
Pääasiassa kyseessä olevien tuonti-ilmoitusten jättämisajankohtina nimikettä 9019 koskevan harmonoidun järjestelmän selityksen sanamuoto oli seuraava:
”– –
I. Mekanoterapeuttiset laitteet
Näitä laitteita käytetään pääasiassa nivelten ja lihasten sairauksien hoitoon toistamalla mekaanisesti eri liikkeitä. On huomattava, että tällainen hoito tapahtuu tavallisesti lääkärin valvonnassa; tämän nimikkeen laitteet on siksi erotettava tavallisista voimistelu- ja kuntoiluvälineistä, jotka on suunniteltu käytettäviksi kotona tai niille erityisesti varatuissa tiloissa (nim. 95.06) (esim. kimmoisiin köysiin perustuvat lihasten kehittäjät; kaikenlaiset venytysjouset; 'soutulaitteet' soutuliikkeiden tekemiseen; kiinteät yksipyöräiset kuntopyörät harjoitustarkoituksiin tai jalkalihasten kehittämiseen).
– –”
Yhdistetty nimikkeistö
Euroopan unioniin tuotujen tavaroiden tariffiluokittelua säännellään yhdistetyssä nimikkeistössä.
Asetuksen N:o 2658/87, sellaisena kuin se on muutettuna 31.1.2000 annetulla neuvoston asetuksella (EY) N:o 254/2000 (
EYVL L 28, s. 16
; jäljempänä asetus N:o 2658/87), 2 artiklan sanamuoto on seuraava:
”Komissio vahvistaa yhteisöjen yhtenäistetyn tariffin, jäljempänä ’Taric’, joka vastaa yhteisen tullitariffin, ulkomaankaupan tilastoinnin ja yhteisön kauppa- ja maatalouspolitiikan sekä tavaroiden tuontiin tai vientiin liittyvien muiden politiikkojen tarpeita.
Tariffi perustuu yhdistettyyn nimikkeistöön ja siihen sisältyvät:
– –
d)
tullien ja muiden viennistä tai tuonnista kannettavien maksujen määrät, erityisesti vapautukset tulleista ja tiettyjen tavaroiden tuonnissa tai viennissä sovellettavat etuustullit;
– –”
Asetuksen N:o 2658/87 12 artiklan 1 kohdan mukaan komissio antaa vuosittain asetuksen, johon sisältyvät yhdistetyn nimikkeistön täydellinen toisinto Euroopan unionin neuvoston tai komission toteuttamien toimenpiteiden mukaisena sekä tullien määrät. Tätä asetusta sovelletaan seuraavan vuoden tammikuun ensimmäisestä päivästä alkaen.
Pääasian tosiseikkoihin, jotka ovat tapahtuneet vuosien 2008 ja 2012 välisenä aikana, sovellettavat yhdistetyn nimikkeistön toisinnot perustuvat asetuksiin N:o 1214/2007, N:o 1031/2008, N:o 948/2009, N:o 861/2010 ja N:o 1006/2011.
Kyseiset toisinnot eivät eroa toisistaan yhdistetyn nimikkeistön yleisten tulkintasääntöjen, yhdistetyn nimikkeistön XVI jakson otsikon ja kyseisen jakson 2 huomautuksen, yhdistetyn nimikkeistön 85 ryhmän tullinimikkeiden, yhdistetyn nimikkeistön XVIII jakson otsikon, yhdistetyn nimikkeistön 90 ryhmän 2 huomautuksen ja tullinimikkeiden ja alanimikkeiden 9018, 9018 11 00, 9018 12 00, 9018 13 00, 9018 14 00, 9018 19, 9018 19 90, 9019, 9019 10, 9019 10 10, 9019 10 90 ja 9019 20 00, joita ennakkoratkaisukysymykset koskevat, sanamuodon osalta.
Yhdistetyn nimikkeistön yleisissä tulkintasäännöissä, jotka sisältyvät yhdistetyn nimikkeistön ensimmäisen osan I osaston A kohtaan, todetaan seuraavaa:
”Tavarat luokitellaan yhdistettyyn nimikkeistöön seuraavien periaatteiden mukaisesti.
1.
Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
2.
a)
Nimikkeessä oleva tavaraa koskeva viittaus tarkoittaa tätä tavaraa myös epätäydellisenä tai viimeistelemättömänä, jos sillä tullille esitettäessä on täydellisen tai valmiin tavaran olennaiset ominaisuudet. Viittaus tarkoittaa myös tätä tavaraa täydellisenä tai valmiina taikka tavaraa, jota edellä olevien määräysten mukaan on pidettävä täydellisenä tai valmiina, jos se esitetään tullille kokoamattomana tai osiinsa purettuna.
b)
Nimikkeessä oleva ainetta koskeva viittaus tarkoittaa tätä ainetta sellaisenaan tai sekoitettuna taikka yhdistettynä muihin aineisiin. Viittaus tiettyä ainetta oleviin tavaroihin tarkoittaa tavaroita, jotka ovat kokonaan tai osaksi kyseistä ainetta. Useammasta kuin yhdestä aineesta koostuvat tavarat on luokiteltava 3 säännön periaatteiden mukaisesti.
3.
Jos tavarat 2 säännön b alakohdan mukaan tai muutoin olisi luokiteltava kahteen tai useampaan nimikkeeseen, ne luokitellaan seuraavasti.
a)
Tavaran kuvaukseltaan yksityiskohtaisinta nimikettä on sovellettava ennen yleisempiä nimikkeitä. Jos kuitenkin kahdessa tai useammassa nimikkeessä kussakin tarkoitetaan ainoastaan osaa sekoitettujen tai kokoonpantujen tavaroiden sisältämistä aineista tai ainoastaan osaa vähittäismyyntiä varten pakattujen sarjojen sisältämistä tavaroista, näitä sekoitetun tai kokoonpannun tavaran nimikkeitä on pidettävä yhtä yksityiskohtaisina, vaikka tavara kuvattaisiin jossakin niistä täydellisemmin tai täsmällisemmin.
b)
Jos sekoitettuja, eri aineista koostuvia tai eri tavaroista kokoonpantuja tavaroita ja vähittäismyyntiä varten pakattujen sarjojen sisältämiä tavaroita ei voida luokitella 3 säännön a alakohdan mukaan, ne luokitellaan sen aineen tai tavaran mukaan, joka antaa tavaroille niiden olennaisen luonteen, jos tällaista perustetta voidaan soveltaa.
c)
Jos tavaroita ei voida luokitella 3 säännön a tai b alakohdan mukaan, ne luokitellaan kyseeseen tulevista nimikkeistä numerojärjestyksessä viimeiseen.
4.
Tavarat, joita ei voida luokitella edellä olevien sääntöjen mukaan, luokitellaan lähinnä samankaltaisten tavaroiden nimikkeeseen.
– –
6.
Oikeudellisesti tavaroiden luokittelu kunkin nimikkeen alanimikkeisiin määräytyy näiden alanimikkeiden ja niiden huomautusten sanamuodon sekä soveltuvin osin edellä olevien sääntöjen mukaisesti, ottaen kuitenkin huomioon, että ainoastaan samantasoiset alanimikkeet ovat keskenään vertailukelpoisia. Jollei toisin määrätä, tätä sääntöä sovellettaessa otetaan huomioon myös kyseisten jaksojen ja ryhmien huomautukset.”
Yhdistetyn nimikkeistön toiseen osaan sisältyy XVI jakso, jonka otsikko on ”Koneet ja mekaaniset laitteet; sähkölaitteet; niiden osat; äänen tallennus- tai toistolaitteet, televisiokuvan tai ‑äänen tallennus- tai toistolaitteet sekä tällaisten tavaroiden osat ja tarvikkeet”.
Yhdistetyn nimikkeistön XVI jakson 2 huomautuksen sanamuoto on seuraava:
”Jollei tämän jakson 1 huomautuksesta, 84 ryhmän 1 huomautuksesta ja 85 ryhmän 1 huomautuksesta muuta johdu, koneiden osat (lukuun ottamatta nimikkeen 8484, 8544, 8545, 8546 tai 8547 tavaroiden osia) luokitellaan seuraavien sääntöjen mukaisesti:
a)
osat, jotka ovat jonkin 84 tai 85 ryhmän nimikkeen (lukuun ottamatta nimikkeitä 8409, 8431, 8448, 8466, 8473, 8487, 8503, 8522, 8529, 8538 ja 8548) tavaroita, luokitellaan aina kukin omaan nimikkeeseensä;
b)
muut osat, jos ne soveltuvat käytettäviksi yksinomaan tai pääasiallisesti tietyssä koneessa tai useammassa saman nimikkeen koneessa (myös nimikkeen 8479 tai 8543 koneessa), luokitellaan samaan nimikkeeseen kuin mainittu kone tai mainitut koneet tai, soveltuvin osin, nimikkeeseen 8409, 8431, 8448, 8466, 8473, 8503, 8522, 8529 tai 8538. Kuitenkin osat, jotka soveltuvat käytettäviksi pääasiallisesti nimikkeen 8517 ja nimikkeiden 8525–8528 laitteissa, luokitellaan nimikkeeseen 8517;
c)
kaikki muut osat luokitellaan nimikkeeseen 8409, 8431, 8448, 8466, 8473, 8503, 8522, 8529 tai 8538 soveltuvin osin, tai muussa tapauksessa nimikkeeseen 8487 tai 8548.”
Yhdistetyn nimikkeistön XVI jaksoon sisältyy 85 ryhmä, jonka otsikko on ”Sähkökoneet ja ‑laitteet sekä niiden osat; äänen tallennus- tai toistolaitteet, televisiokuvan tai ‑äänen tallennus- tai toistolaitteet sekä tällaisten tavaroiden osat ja tarvikkeet”. Kyseiseen ryhmään sisältyvät muun muassa seuraavat tullinimikkeet:
”8543 Sähkökoneet ja ‑laitteet, joilla on itsenäinen tehtävä, muualle tähän ryhmään kuulumattomat:
– –
8543 70 – muut koneet ja laitteet:
– –
8543 70 90 – – muut
8543 90 00 – osat”.
Asetuksen N:o 2658/87 9 artiklan 1 kohdan mukaan komissio voi antaa selittäviä huomautuksia yhdistettyyn nimikkeistöön. Selittävistä huomautuksista Euroopan yhteisöjen yhdistettyyn nimikkeistöön (
EUVL 2008, C 133, s. 1
; jäljempänä alanimikettä 8543 70 90 koskevat yhdistetyn nimikkeistön selittävät huomautukset) ilmenee muun muassa, että yhdistetyn nimikkeistön alanimikkeeseen 8543 70 90 eivät kuulu ”lääketieteellisiin tarkoituksiin käytettävät ultraviolettisäteilylaitteet, myös jos niiden käyttäjä voi olla muu henkilö kuin lääkäri. (nimike 9018)”.
Yhdistetyn nimikkeistön XVIII jaksoon, jonka otsikko on ”Optiset, valokuvaus-, elokuva-, mittaus-, tarkistus-, tarkkuus-, lääketieteelliset tai kirurgiset kojeet ja laitteet; kellot; soittimet; niiden osat ja tarvikkeet”, sisältyy 90 ryhmä, jonka otsikko on ”Optiset, valokuvaus-, elokuva-, mittaus-, tarkistus-, tarkkuus-, lääketieteelliset tai kirurgiset kojeet ja laitteet; niiden osat ja tarvikkeet”.
Kyseisen ryhmän 2 huomautuksen sanamuoto on seuraava:
”Jollei 1 huomautuksen määräyksistä muuta johdu, luokitellaan tämän ryhmän koneiden, laitteiden, kojeiden ja muiden tavaroiden osat ja tarvikkeet seuraavien sääntöjen mukaisesti:
a)
osat ja tarvikkeet, jotka kuuluvat tämän ryhmän nimikkeisiin tai 84, 85 tai 91 ryhmän nimikkeisiin (lukuun ottamatta nimikkeitä 8487, 8548 ja 9033), luokitellaan aina omaan nimikkeeseensä;
b)
muut osat ja tarvikkeet, jos ne soveltuvat käytettäviksi yksinomaan tai pääasiallisesti tietyssä koneessa, kojeessa tai laitteessa tai useammassa samaan nimikkeeseen kuuluvassa koneessa, kojeessa tai laitteessa (myös nimikkeen 9010, 9013 tai 9031 koneissa, kojeissa tai laitteissa), luokitellaan samaan nimikkeeseen kuin mainittu kone, koje tai laite;
c)
kaikki muut osat ja tarvikkeet luokitellaan nimikkeeseen 9033.”
Yhdistetyn nimikkeistön 90 ryhmään sisältyvät muun muassa seuraavat tullinimikkeet ja alanimikkeet:
”9018 Lääketieteessä, myös hammas- tai eläinlääketieteessä tai kirurgiassa käytettävät kojeet ja laitteet, mukaan lukien skintigrafiset laitteet, muut sähkölääkintälaitteet ja näöntarkastuskojeet:
—
sähködiagnoosilaitteet (myös laitteet toimintojen tutkimista tai fysiologisten parametrien tarkkailua varten):
9018 11 00 – – elektrokardiografit
9018 12 00 – – ultraäänipyyhkäisylaite
9018 13 00 – – magneettiresonanssikuvauslaite
9018 14 00 – – skintigrafiset laitteet
9018 19 – – muut:
9018 19 10 – – – alvontalaitteet kahden tai useamman parametrin samanaikaista valvontaa varten
9018 19 90 – – – muut”.
Yhdistetyn nimikkeistön asetuksiin N:o 1214/2007, N:o 1031/2008 ja N:o 948/2009 perustuvien toisintojen alanimikkeiden 9018 90 ja 9018 90 85 sanamuoto on seuraava:
”9018 90 – muut kojeet ja laitteet:
– –
9018 90 85 – – muut”.
Yhdistetyn nimikkeistön asetuksiin N:o 861/2010 ja N:o 1006/2011 perustuvien toisintojen alanimikkeiden 9018 90 ja 9018 90 84 sanamuoto on seuraava:
”9018 90 – muut kojeet ja laitteet:
– –
9018 90 84 – – muut”.
Yhdistetyn nimikkeistön 90 ryhmään sisältyvät myös seuraavat tullinimikkeet ja alanimikkeet:
”9019 Mekanoterapeuttiset laitteet; hierontalaitteet; laitteet psykologisia soveltuvuustestejä varten; otsoni-, happi- tai aerosolihoitolaitteet, tekohengityslaitteet ja muut terapeuttiset hengityslaitteet:
9019 10 mekanoterapeuttiset laitteet; hierontalaitteet; laitteet psykologisia soveltuvuustestejä varten:
9019 10 10 – – sähköhierontalaitteet, joiden toiminta perustuu värinään
9019 10 90 – – muut
9019 20 00 otsoni-, happi- tai aerosolihoitolaitteet, tekohengityslaitteet ja muut terapeuttiset hengityslaitteet”.
Tiettyjen tavaroiden luokittelusta yhdistettyyn nimikkeistöön 7.2.2008 annetussa komission asetuksessa (EY) N:o 119/2008 (
EUVL L 36, s. 3
), joka annettiin asetuksen N:o 2658/87 9 artiklan 1 kohdan a alakohdan nojalla, luokiteltiin seuraava tavara yhdistetyn nimikkeistön alanimikkeeseen 8543 70 90:
”Karvanpoistoon ja ihonhoitoon tarkoitettu laite, jonka toiminta perustuu valoimpulssitekniikkaan (Intense Pulsed Light, IPL) ja jonka ulkomitat ovat seuraavat: korkeus 34,5 cm, leveys 30,5 cm ja syvyys 50,5 cm, paino 25 [kilogrammaa (kg)].
Laite on suunniteltu ihokarvojen poistoa ja erilaisia ihonhoitomuotoja varten (puhtaasti kosmeettisista nuorennushoidoista maksaläiskien ja pigmenttiläiskien poistoon ja couperosa-ihon hoitoon). Laitetta käytetään kauneushoitoloissa.
Laitteessa on sähkömoottori jäähdytystä varten, mutta moottori ei osallistu varsinaiseen karvanpoisto- tai ihonhoitotoimenpiteeseen.”
Kyseisen tavaran luokittelu tähän alanimikkeeseen on perusteltu seuraavasti:
”Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 8543, 8543 70 ja 8543 70 90 nimiketekstien mukaisesti.
Koska ihokarvojen poisto tapahtuu valoimpulssitekniikan avulla eikä tarttumalla karvaan ja nykäisemällä sen irti läheltä juurta sähkömoottoria käyttäen, laitetta ei voida luokitella nimikkeeseen 8510 (ihokarvojen poistolaitteet yhteenrakennetuin sähkömoottorein); katso harmonoidun järjestelmän nimikettä 8510 koskevat selitykset.
Luokittelu nimikkeeseen 9018 lääketieteessä käytettävänä kojeena tai laitteena ei myöskään ole mahdollista, sillä laitteella ei ole lääkinnällistä vaikutusta eikä sitä käytetä ammattitoiminnassa; katso harmonoidun järjestelmän nimikettä 9018 koskevat selitykset.
Laite on luokiteltava nimikkeeseen 8543, sillä se on sähkökone tai ‑laite, jolla on itsenäinen tehtävä ja jota ei ole mainittu tai yksityiskohtaisemmin kuvattu muualla 85 ryhmässä.”
Tiettyjen tavaroiden luokittelusta yhdistettyyn nimikkeistöön 18.11.2011 annetussa komission täytäntöönpanoasetuksessa (EU) N:o 1204/2011 (
EUVL L 305, s. 14
), joka annettiin asetuksen N:o 2658/87 9 artiklan 1 kohdan a alakohdan nojalla, luokiteltiin seuraavat tavarat yhdistetyn nimikkeistön alanimikkeeseen 8543 90 00:
”1.   Kädessä pidettävä, vaihdettavissa oleva laite, joka koostuu salamavalosta, linssistä, painikkeesta ja merkkivalosta (ns. 'intensiivipulssivalo- eli IPL-käsikappale').
Laite tuottaa voimakkaita valosykäyksiä, joiden kesto vaihtelee 100 ms:iin saakka ja joiden aallonpituus on 650–1 200 nm, sädekeilakoko 16 x 46 mm ja enimmäisvuotiheys 45 J/cm
.
Se toimii ainoastaan yhdessä päälaitteen ('perusyksikön') kanssa, josta se saa virtaa, ohjaussignaaleja ja jäähdytysnestettä. 'Perusyksikkö' koostuu virtalähteestä, näytöllä varustetusta ohjausyksiköstä ja jäähdytysyksiköstä ja siihen voidaan liittää myös ns. laser-käsikappale.
'Perusyksikköön' liitettynä laitetta käytetään tietyissä kosmeettisissa hoidoissa, esimerkiksi pysyvässä ihokarvojen poistossa.
2.   Kädessä pidettävä, vaihdettavissa oleva laite, joka koostuu kiinteäainelaserista, linssistä, sädekeilan kokovalitsimesta ja painikkeesta (ns. laser-käsikappale).
Laite tuottaa laservaloa, jonka kesto vaihtelee 100 ms:iin saakka ja jonka aallonpituus on 1064 nm; sädekeilan halkaisija on säädettävissä arvoihin 1,5, 3, 6 tai 9 mm ja enimmäisvuotiheys on 700 J/cm
.
Se toimii ainoastaan yhdessä päälaitteen ('perusyksikön') kanssa, josta se saa virtaa, ohjaussignaaleja ja jäähdytysnestettä. 'Perusyksikkö' koostuu virtalähteestä, näytöllä varustetusta ohjausyksiköstä ja jäähdytysyksiköstä ja siihen voidaan liittää myös ns. intensiivipulssivalo- eli IPL-käsikappale.
'Perusyksikköön' liitettynä laitetta käytetään erityisesti jalan laskimolaajentumien ('suonikohjujen') kosmeettisessa hoidossa.”
IPL-käsikappaleiden luokittelu tähän alanimikkeeseen on perusteltu seuraavasti:
”Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 2 huomautuksen b alakohdan ja CN-koodien 8543 ja 8543 90 00 nimiketekstien mukaisesti.
Koska salamavalolla tuotettu intensiivipulssivalo ei ole lasersäde, luokittelu laserina nimikkeeseen 9013 ei tule kyseeseen.
Ominaispiirteidensä ja objektiivisesti todettavien ominaisuuksiensa (eli sähköteknisen rakenteen) puolesta laite ei muistuta vaihdettavaa työkalua (ks. XVI jakson 1 huomautuksen o kohta). Laite voidaan yhdessä 'perusyksikön' kanssa toimiessaan todeta työstökoneeksi, jolla on itsenäinen tehtävä ja joka ei kuulu muualle 85 ryhmään.
Laite on välttämätön päälaitteen toiminnan kannalta, koska päälaite ei toimi ilman sitä.
Näin ollen laite on luokiteltava CN-koodiin 8543 90 00 sellaisten muualle 85 ryhmään kuulumattomien muiden sähkökoneiden ja ‑laitteiden osana, joilla on itsenäinen tehtävä.”
Laser-käsikappaleiden luokittelu yhdistetyn nimikkeistön alanimikkeeseen 8543 90 00 on perusteltu seuraavasti:
”Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 2 huomautuksen b alakohdan ja CN-koodien 8543 ja 8543 90 00 nimiketekstien mukaisesti.
Koska laser on erityisesti suunniteltu tuottamaan laservaloa, jolla on tietty sykäyksen kesto ja sädekeilan halkaisija, laite on mukautettu suorittamaan tiettyä tehtävää. Laite voidaan yhdessä 'perusyksikön' kanssa toimiessaan todeta työstökoneeksi, jolla on itsenäinen tehtävä ja joka ei kuulu muualle 85 ryhmään.
Näin ollen sitä ei voida luokitella laserina nimikkeeseen 9013 (ks. myös HS-selitykset, nimike 9013, 2 kohta, neljäs kappale).
Ominaispiirteidensä ja objektiivisesti todettavien ominaisuuksiensa (eli sähköteknisen rakenteen) puolesta laite ei muistuta vaihdettavaa työkalua (ks. XVI jakson 1 huomautuksen o kohta).
Laite on välttämätön päälaitteen toiminnan kannalta, koska päälaite ei toimi ilman sitä.
Näin ollen laite on luokiteltava CN-koodiin 8543 90 00 sellaisten muualle 85 ryhmään kuulumattomien muiden sähkökoneiden ja ‑laitteiden osana, joilla on itsenäinen tehtävä.”
Direktiivi 93/42/ETY
Lääkinnällisistä laitteista 14.6.1993 annetun neuvoston direktiivin 93/42/ETY (
EYVL L 169, s. 1
), sellaisena kuin se on muutettuna 5.9.2007 annetulla Euroopan parlamentin ja neuvoston direktiivillä 2007/47/EY (
EUVL L 247, s. 21
; jäljempänä direktiivi 93/42), soveltamisalaan kuuluvat lääkinnälliset laitteet on määritelty direktiivin 93/42 1 artiklan 2 kohdan a alakohdassa seuraavasti:
”'lääkinnällisellä laitteella' [tarkoitetaan] kaikkia instrumentteja, laitteistoja, välineitä, ohjelmistoja, materiaaleja tai muita tarvikkeita, joita käytetään joko yksinään tai yhdistelminä, mukaan luettuina valmistajansa erityisesti diagnosointi- ja/tai hoitotarkoituksiin tarkoittamat ja lääkinnällisen laitteen asianmukaiseen toimintaan tarvittavat ohjelmistot, ja joita valmistaja on tarkoittanut käytettäviksi ihmisten:
—
sairauden diagnosointiin, ehkäisyyn, tarkkailuun, hoitoon tai lievitykseen,
—
vamman tai vajavuuden diagnosointiin, tarkkailuun, hoitoon, lievitykseen tai kompensointiin,
—
anatomian tai fysiologisen toiminnon tutkimiseen, korvaamiseen tai muunteluun,
—
hedelmöitymisen säätelyyn
ja joiden pääasiallista aiottua vaikutusta ihmiskehossa tai ‑kehoon ei saavuteta farmakologisin, immunologisin tai metabolisin keinoin, mutta joiden toimintaa voidaan tällaisilla keinoilla edistää”.
Pääasia ja ennakkoratkaisukysymykset
Marraskuun 2008 ja huhtikuun 2012 välisenä aikana Oliver Medical ilmoitti vapaaseen liikkeeseen luovuttamista varten Lumenis-nimisen valmistajan tavaroita. Ilmoituksissa ilmoitettiin:
—
”UltraPulse Encore Laser” ‑laserlaitteen laserkärjet 25.11.2008 yhdistetyn nimikkeistön alanimikkeeseen 9018 19 90
—
”Light Sheer ST”‑laserlaite ja ”IPL Quantum SR” ‑laite tarvikkeineen ”HR upgd for IPL Quantum”ja ”DL upgd for IPL Quantumsystem” 6.4. ja 11.11.2009 yhdistetyn nimikkeistön alanimikkeeseen 9018 90 85
—
”UltraShape Contour I” ‑ultraäänilaitteen hoitopäät 21.4.2010 ja 14.1.2011 yhdistetyn nimikkeistön alanimikkeeseen 9019 10 90
—
”IPL Quantum SR 560” ‑laitteen hoitopäät kyseisen laitteen jäähdytysjärjestelmän kanssa 14.2.2011 yhdistetyn nimikkeistön alanimikkeeseen 9018 90 84 ja
—
laserlämpöhoitoon tarkoitettu ”LS-Duet”-laite erityisine tarvikkeineen 4.11.2010 yhdistetyn nimikkeistön alanimikkeeseen 9018 90 85.
Oliver Medicalin osalta suoritetun tarkastuksen seurauksena VID katsoi, että ”Light Sheer ST”ja ”IPL Quantum SR” ‑laitteet oli luokiteltava yhdistetyn nimikkeistön alanimikkeeseen 8543 70 90 99.
VID katsoi, että ”IPL Quantum SR”‑laitteen hoitopäät, joihin on viitattu nimillä ”HR upgd for IPL Quantum” ja ”DL upgd for IPL Quantumsystem”, ja ”IPL Quantum SR 560” ja ”UltraShape Contour I” ‑laitteiden hoitopäät oli luokiteltava yhdistetyn nimikkeistön alanimikkeeseen 8543 90 00 90.
Lisäksi VID katsoi sen jälkeen, kun se oli tarkastanut ”LS-Duet”-laserlaitetta ja sen tarvikkeita koskevaan tulli-ilmoitukseen sisältyvien tietojen vastaavuuden, että nämä tavarat oli luokiteltava yhdistetyn nimikkeistön alanimikkeisiin 8543 70 90 99 ja 8543 90 00 90.
Näiden korjausten perusteella VIDin Oliver Medicalilta vaatimia tulleja ja arvonlisäveroa korotettiin ja niihin lisättiin viivästyskorot ja seuraamusmaksut.
Oliver Medical teki 13.3.2012 VIDille ”Lumenis M22” ‑valikoivan fototermolyysilaitteen, jolle oli myönnetty direktiivin 93/42 mukainen CE-merkintä lääkinnällisenä laitteena, luokitteluun liittyvää sitovaa tariffitietoa koskevan hakemuksen. VID antoi 25.4.2012 sitovan tariffitiedon, jossa kyseinen laite luokiteltiin yhdistetyn nimikkeistön alanimikkeeseen 8543 70 90.
Oliver Medical riitautti VIDin tekemät luokittelupäätökset ennakkoratkaisua pyytäneessä tuomioistuimessa ja väitti, että Lumenis-nimisen valmistajan laitteet oli tarkoitettu terveydenhoitokeskuksiin lääketieteelliseen käyttöön ja että ne oli näin ollen luokiteltava yhdistetyn nimikkeistön nimikkeisiin 9018 ja 9019.
VID katsoo puolestaan, että nämä laitteet ovat pikemminkin sähkölaitteita, joilla on itsenäisiä tehtäviä, ja että ne kuuluvat näin ollen yhdistetyn nimikkeistön nimikkeeseen 8543.
Tässä yhteydessä ennakkoratkaisua pyytänyt tuomioistuin on epävarma siitä, voidaanko kyseiset laitteet luokitella yhdistetyn nimikkeistön nimikkeeseen 8543, etenkin asetuksen N:o 119/2008 perusteella. Se mainitsee tässä yhteydessä esimerkkinä ”Light Sheer ST”‑laitteen, jonka ulkomitat eli korkeus 44 cm, leveys 50 cm ja syvyys 112 cm sekä 48 kg:n suuruinen paino eivät vastaa kyseisessä asetuksessa mainittuja ulkomittoja eli 34,5 cm:n korkeutta, 30,5 cm:n leveyttä ja 50,5 cm:n syvyyttä sekä 25 kg:n suuruista painoa. Se täsmentää lisäksi, että kyseisen laitteen laserjärjestelmässä käytetään aallonpituudeltaan 900 nm:n säteilyä, joka imeytyy melaniiniin; tämä tekniikka eroaa kyseisessä asetuksessa mainitusta valoimpulssitekniikasta (IPL). Se lisää, että ”UltraPulse Encore Laser” ‑laitteessa käytetään CO
-tyyppistä hermeettistä laseria ja että kyseinen laite jäähdytetään nesteellä.
Ennakkoratkaisua pyytänyt tuomioistuin toteaa ”IPL Quantumsystem”‑laitteista, että kyseisissä laitteissa on perusyksikkö, jossa käytetään yhdessä lasertekniikkaa ja tekniikkaa, jossa käytetään intensiivistä valoa, suurella teholla. ”UltraShape Contour I” ‑laite tuottaa puolestaan voimakkaita aaltoja ja matalan frekvenssin ultraääntä litotripsiassa ja paikallisten kasvainten hoidossa käytettävää tekniikkaa vastaavan tekniikan mukaisesti.
Ennakkoratkaisua pyytänyt tuomioistuin lisää, että asetuksessa N:o 119/2008 tarkoitetut laitteet on tarkoitettu käytettäviksi kauneushoitoloissa, kun taas pääasiassa kyseessä olevia laitteita ja niiden osia käytetään terveydenhoitokeskuksissa.
”Lumenis M22” ‑laitteen luokittelusta yhdistetyn nimikkeistön alanimikkeeseen 8543 70 90 sitovaa tariffitietoa koskevan hakemuksen seurauksena ennakkoratkaisua pyytänyt tuomioistuin toteaa, että VID sovelsi täytäntöönpanoasetusta N:o 1204/2011, jonka mukaan laserin sisältävän laitteen luokittelu laserina yhdistetyn nimikkeistön nimikkeeseen 9013 ei ollut mahdollista. Ennakkoratkaisua pyytänyt tuomioistuin, joka tukeutuu alanimikettä 8543 70 90 koskeviin yhdistetyn nimikkeistön selittäviin huomautuksiin, pohtii tässä asiayhteydessä pääasiassa merkityksellisten yhdistetyn nimikkeistön eri nimikkeiden ulottuvuutta. Se katsoo nimittäin, että nämä nimikkeet eivät sulje toisiaan pois. Se katsoo, että pääasiassa kyseessä olevien tavaroiden tariffiluokittelu riippuu unionin oikeuden tulkinnasta.
Tässä tilanteessa administratīvā rajona tiesa on päättänyt lykätä asian käsittelyä ja esittää unionin tuomioistuimelle seuraavat kolme ennakkoratkaisukysymystä:
”1)
Onko [yhdistetyn nimikkeistön] nimikkeitä 9018 ja 9019 tulkittava siten, että 'UltraPulse Encore Laser' ‑laserkärjet, 'Light Sheer ST' ‑laite, 'IPL Quantum SR' ‑laite ja siihen tarkoitetut 'HR upgd for IPL Quantum' ‑hoitopää ja 'DL upgd for IPL Quantumsystem' ‑hoitopää, 'UltraShape Contour I' ‑hoitopäät, 'IPL Quantum SR 560' ‑laite, 'LS-Duet'-laite ja sen tarvikkeet sekä 'Lumenis M22' ‑laite, joita käytetään lääketieteessä, voidaan luokitella mainittuihin nimikkeisiin?
2)
Jos nimikkeitä 9018 ja 9019 ei voida soveltaa, voidaanko kyseiset tavarat luokitella yhdistetyn nimikkeistön nimikkeeseen 8543?
3)
Jos vastaus on kieltävä, minkä muun yhdistetyn nimikkeistön nimikkeen voidaan tulkita soveltuvan kyseisten tavaroiden luokitteluun?”
Ennakkoratkaisukysymysten tarkastelu
Kysymyksillään, joita on tarkasteltava yhdessä, ennakkoratkaisua pyytänyt tuomioistuin tiedustelee, onko yhdistettyä nimikkeistöä tulkittava siten, että pääasiassa kyseessä olevat tavarat, jotka on tarkoitettu ihoverisuonten ja ihon ongelmien hoitamiseen ja joiden toiminta perustuu lasertekniikkaan ja tekniikkaan, jossa käytetään intensiivistä valoa, on luokiteltava lääketieteessä käytettävinä kojeina tai laitteina tai mekanoterapeuttisina laitteina yhdistetyn nimikkeistön nimikkeisiin 9018 tai 9019, vai onko sitä tulkittava siten, että nämä tavarat on luokiteltava sähkölaitteina, joilla on itsenäinen tehtävä, yhdistetyn nimikkeistön nimikkeeseen 8543.
Ensinnäkin on muistutettava aluksi, että kun unionin tuomioistuimen käsiteltävänä on tariffiluokittelua koskeva ennakkoratkaisupyyntö, sen tehtävänä on pikemminkin selventää kansalliselle tuomioistuimelle niitä kriteereitä, joiden soveltaminen tekee tälle mahdolliseksi luokitella oikein asianomaiset tuotteet yhdistettyyn nimikkeistöön, eikä luokitella tuotteita itse, mikä johtuu varsinkin siitä, ettei sillä välttämättä ole kaikkia tähän tarvittavia tietoja. On ilmeistä, että kansallinen tuomioistuin on joka tapauksessa paremmassa asemassa tekemään luokittelun (ks. tuomio Data I/O, C-297/13,
EU:C:2014:331
, 36 kohta oikeuskäytäntöviittauksineen).
Seuraavaksi on todettava, että vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä sekä sen jaksojen tai ryhmien huomautuksissa (tuomio Delphi Deutschland, C-423/10,
EU:C:2011:315
, 23 kohta oikeuskäytäntöviittauksineen).
Samoin vakiintuneen oikeuskäytännön mukaan komission laatimat yhdistetyn nimikkeistön selittävät huomautukset sekä harmonoidun järjestelmän osalta Maailman tullijärjestön laatimat selitykset auttavat huomattavasti eri tullinimikkeiden sisällön tulkinnassa, vaikka ne eivät olekaan oikeudellisesti sitovia (tuomio Delphi Deutschland,
EU:C:2011:315
, 24 kohta oikeuskäytäntöviittauksineen).
Lopuksi sopivaan nimikkeeseen luokittelun kannalta on myös huomattava, että tuotteen käyttötarkoitus voi olla objektiivinen luokitteluperuste sikäli kuin se kiinteästi liittyy kyseiseen tuotteeseen, jolloin liitynnän kiinteyttä on pystyttävä arvioimaan tuotteen objektiivisten ominaispiirteiden ja ominaisuuksien mukaan (ks. tuomio Olicom, C-142/06,
EU:C:2007:449
, 18 kohta).
Yhdistetyn nimikkeistön nimikkeestä 9018 on todettava, että kyseisen nimikkeen tarkastelusta ilmenee, että siihen kuuluvat muun muassa lääketieteessä käytettävät kojeet tai laitteet. Kyseisessä nimikkeessä ei täsmennetä enempää näiden kojeiden tai näiden laitteiden ominaispiirteitä. Tähän nimikkeeseen kuuluvien tavaroiden luetteloon sisältyvät ultravioletti- tai infrapunasäteilylaitteet.
Tässä yhteydessä on todettava, että nimikettä 9018 koskevan harmonoidun järjestelmän selityksen mukaan kyseiseen nimikkeeseen kuuluu joukko kojeita ja laitteita, joita miltei yksinomaan käytetään esimerkiksi lääkärin, kirurgin, hammaslääkärin, eläinlääkärin tai kätilön ammattitoiminnassa muun muassa diagnoosin tekoon tai sairauksien ehkäisyyn ja hoitoon tai leikkauksissa.
Tästä seuraa yhtäältä, että näitä laitteita ja kojeita käyttää useimmiten terveydenhuollon ammattihenkilö, mutta tällaisen ammattihenkilön toimintaa ei kuitenkaan edellytetä kaikissa tapauksissa, ja toisaalta, että kyseiset laitteet ja kojeet on tarkoitettu lääketieteellisiin tarkoituksiin.
Selvitettäessä sitä, onko tavara tarkoitettu lääketieteellisiin tarkoituksiin, on otettava huomioon kaikki käsiteltävässä asiassa merkitykselliset seikat, sellaisina kuin ne ilmenevät ennakkoratkaisupyynnöstä, siltä osin kuin kyse on kyseisen tavaran objektiivisesti todettavista ominaispiirteistä ja ominaisuuksista. Maahantuojan on maahantuontihetkellä osoitettava, että kyseinen tavara on tarkoitettu lääketieteellisiin tarkoituksiin.
Merkityksellisiin seikkoihin kuuluvina seikkoina on arvioitava tarkoitusta, johon valmistaja on tarkoittanut kyseisen tavaran käytettäväksi, ja kyseisen tavaran käyttötapoja ja käyttöpaikkaa. Näin ollen se, että tämä tavara on tarkoitettu yhden tai usean taudin hoitoon, ja se, että tämä hoito on suoritettava terveydenhoitokeskuksessa ja ammattihenkilön valvonnassa, ovat seikkoja, jotka saattavat osoittaa, että kyseinen tavara on tarkoitettu lääketieteellisiin tarkoituksiin. Päinvastoin se, että tavaralla voidaan saada pääasiallisesti aikaan esteettisiä parannuksia, ja se, että sitä voidaan käyttää lääketieteellisen kehyksen ulkopuolella, kuten esimerkiksi kauneushoitolassa, ja ilman ammattihenkilön toimintaa, ovat seikkoja, jotka voivat kumota sen, että kyseinen tavara on tarkoitettu lääketieteellisiin tarkoituksiin.
Se, että tavara on varustettu CE-merkinnällä, joka osoittaa, että lääkinnällinen laite on direktiivin 93/42 säännösten mukainen, on seikka, joka on tässä yhteydessä otettava muiden seikkojen ohella huomioon. Koska direktiivin 93/42 tavoitteet eroavat yhdistetyn nimikkeistön tavoitteista – ja yhdistetyn nimikkeistön tulkinnan ja harmonoidun järjestelmän, joka on otettu käyttöön kansainvälisellä yleissopimuksella, jonka sopimuspuolena unioni on, tulkinnan johdonmukaisuuden säilyttämiseksi – se, että tavara on varustettu CE-merkinnällä, ei voi kuitenkaan olla ratkaisevaa arvioitaessa, onko tavara tarkoitettu lääketieteellisiin tarkoituksiin yhdistetyn nimikkeistön nimikkeessä 9018 tarkoitetulla tavalla.
Ennakkoratkaisua pyytänyt tuomioistuin pohtii myös muiden seikkojen, kuten ulkomittojen, kyseisen tavaran painon ja käytetyn tekniikan, merkitystä arvioitaessa, kuuluuko kyseinen tavara yhdistetyn nimikkeistön nimikkeeseen 9018. Se katsoo nimittäin, että pääasiassa kyseessä olevat tavarat on erotettava näiden seikkojen perusteella tavaroista, joista on säädetty asetuksessa N:o 119/2008 ja joiden osalta komissio on sulkenut kyseisessä asetuksessa pois luokittelun yhdistetyn nimikkeistön nimikkeeseen 9018.
Tässä yhteydessä on muistutettava, että luokitteluasetus on soveltamisalaltaan yleinen, eli sitä ei sovelleta vain tiettyyn talouden toimijaan, vaan sitä sovelletaan kaikkiin tavaroihin, jotka ovat samanlaisia kuin tullikoodeksikomitean tutkimat tavarat. Kun luokitteluasetusta tulkittaessa määritetään, mikä on tällaisen asetuksen soveltamisala, on otettava huomioon muun muassa asianomaisen asetuksen perustelut (tuomio Krings, C-130/02,
EU:C:2004:122
, 33 kohta oikeuskäytäntöviittauksineen).
Asetusta N:o 119/2008 ei tosin sovelleta suoraan pääasiassa kyseessä oleviin tavaroihin. Kyseiset tavarat eivät nimittäin ole samanlaisia kuin kyseisessä asetuksessa tarkoitetut tavarat, koska ne eroavat toisistaan muun muassa ulkomitoiltaan ja painoltaan ja niissä käytettäviltä tekniikoiltaan.
Asetuksen N:o 119/2008 kaltaisen luokitteluasetuksen analoginen soveltaminen tässä asetuksessa tarkoitettuja tuotteita vastaaviin tuotteisiin edistää kuitenkin yhdistetyn nimikkeistön johdonmukaista tulkintaa sekä talouden toimijoiden yhdenvertaista kohtelua (ks. vastaavasti tuomio Krings,
EU:C:2004:122
, 35 kohta).
Asetuksen N:o 119/2008 liitteessä olevaan kolmanteen sarakkeeseen sisältyvien perustelujen mukaan kyseisessä liitteessä olevassa ensimmäisessä sarakkeessa nimettyjen tavaroiden luokittelu yhdistetyn nimikkeistön nimikkeeseen 9018 lääketieteessä käytettävänä kojeena tai laitteena ei ole mahdollista, sillä laitteella ei ole lääkinnällistä vaikutusta eikä sitä käytetä ammattitoiminnassa.
Tästä on pääteltävä, että ulkomitat, paino ja käytetty tekniikka eivät ole ratkaisevia seikkoja tavaran kyseiseen nimikkeeseen luokittelun kannalta.
Yhdistetyn nimikkeistön nimikkeestä 9019 on todettava, että kyseiseen nimikkeeseen kuuluvat muun muassa mekanoterapeuttiset laitteet. Nimikettä 9019 koskevasta harmonoidun järjestelmän selityksestä ilmenee, että näitä laitteita käytetään pääasiassa nivelten ja lihasten sairauksien hoitoon ja että tämä hoito tapahtuu tavallisesti lääkärin valvonnassa. Tästä seuraa, että tämän tuomion 51–53 kohdassa vahvistetut kriteerit, jotka koskevat sitä, onko tavara tarkoitettu lääketieteellisiin tarkoituksiin, ovat soveltuvin osin merkityksellisiä yhdistetyn nimikkeistön nimikettä 9019 tulkittaessa.
Ennakkoratkaisupyyntöön ei sisälly tosiseikkoja, joiden perusteella voitaisiin selvittää, mistä syistä tätä nimikettä on pidetty merkityksellisenä pääasiassa kyseessä olevien tavaroiden tariffiluokittelun kannalta. Oliver Medical on todennut istunnossa, että ”UltraShape Contour I” ‑laitteen hoitopäät muodostavat mekanoterapeuttisen laitteen, jota käytetään rasvasolujen jakamiseen.
Koska kyse on tosiseikasta, jota ei ole mainittu ennakkoratkaisupyynnössä mutta joka on tullut ensimmäistä kertaa ilmi istunnossa, ennakkoratkaisua pyytäneen tuomioistuimen on tarkistettava siten, että se ottaa huomioon kaikki asiakirja-aineistoon sisältyvät seikat ja nimikettä 9019 koskevan harmonoidun järjestelmän selityksen, kuuluuko yksi tai kuuluvatko useat pääasiassa kyseessä olevista tavaroista pikemminkin yhdistetyn nimikkeistön nimikkeeseen 9019 kuin yhdistetyn nimikkeistön nimikkeeseen 8543.
Yhdistetyn nimikkeistön nimikkeestä 8543 on todettava, että kyseinen nimike koskee sähkökoneita ja ‑laitteita, joilla on itsenäinen tehtävä ja jotka eivät kuulu muualle 85 ryhmään. Yhdistetyn nimikkeistön tulkintasääntöjen, jotka sisältyvät yhdistetyn nimikkeistön ensimmäisen osan I osaston A kohtaan, 3 säännön a alakohdassa todetaan, että koska kyseinen nimike on yleisempi kuin yhdistetyn nimikkeistön nimikkeet 9018 ja 9019, yhdistetyn nimikkeistön nimike 8543 on merkityksellinen pääasiassa kyseessä olevien tavaroiden luokittelun kannalta ainoastaan siinä tapauksessa, että kyseiset tavarat eivät kuulu yhdistetyn nimikkeistön nimikkeisiin 9018 tai 9019, mikä ennakkoratkaisua pyytäneen tuomioistuimen on tarkistettava tämän tuomion 51–59 kohdassa vahvistettujen kriteerien valossa.
Ennakkoratkaisua pyytänyt tuomioistuin, joka katsoo alanimikettä 8543 70 90 koskevien yhdistetyn nimikkeistön selittävien huomautusten perusteella, että pääasiassa merkitykselliset yhdistetyn nimikkeistön eri nimikkeet eivät sulje toisiaan pois, pohtii tässä asiayhteydessä kyseisten nimikkeiden ulottuvuutta.
Tässä yhteydessä on todettava yhtäältä, että kyseiset selittävät huomautukset koskevat ultraviolettisäteilylaitteita, joissa käytettävä tekniikka ei näytä vastaavan pääasiassa kyseessä olevissa tavaroissa käytettävää tekniikkaa, mikä ennakkoratkaisua pyytäneen tuomioistuimen on tarkistettava. Toisaalta on todettava, että sekä samojen huomautusten että nimikettä 9018 koskevan harmonoidun järjestelmän selityksen, johon on viitattu tämän tuomion 49 kohdassa, mukaan tavaran lääketieteellinen käyttötarkoitus on ratkaiseva kriteeri luokiteltaessa kyseistä tavaraa yhdistetyn nimikkeistön nimikkeeseen 9018.
Lisäksi pääasiassa kyseessä oleviin tavaroihin kuuluu erilaisten laitteiden lisäksi myös vastaavia käsikappaleita eli kärkiä ja päitä.
Yhdistetyn nimikkeistön XVI jakson 2 huomautuksesta ilmenee, että jollei kyseisen jakson 1 huomautuksesta, 84 ryhmän 1 huomautuksesta ja 85 ryhmän 1 huomautuksesta muuta johdu, koneiden osat – lukuun ottamatta joitakin poikkeuksia, jotka eivät ole merkityksellisiä pääasiassa – luokitellaan kyseisessä 2 huomautuksessa määrättyjen sääntöjen mukaisesti. Samoin yhdistetyn nimikkeistön 90 ryhmän 2 huomautuksen mukaan kyseisen ryhmän koneiden, laitteiden, kojeiden ja muiden tavaroiden osat ja tarvikkeet luokitellaan viimeksi mainitussa huomautuksessa vahvistettujen sääntöjen mukaisesti, jollei kyseisen ryhmän 1 huomautuksen määräyksistä muuta johdu.
Näin ollen on tarkistettava, ovatko kyseessä olevat erilaiset osat näissä huomautuksissa tarkoitettuja osia ja tarvikkeita.
Tässä yhteydessä yhdistetyn nimikkeistön nimikkeitä 8473, 8486 ja 9018 koskevasta unionin tuomioistuimen oikeuskäytännöstä ilmenee, että käsitteessä ”osat”edellytetään sellaisen kokonaisuuden olemassaoloa, jonka toiminnan kannalta osat ovat välttämättömiä, ja että käsitteessä ”tarvikkeet” edellytetään vaihdettavia varusteita, joiden on tarkoitus sopeuttaa kone tiettyyn työhön tai johonkin erityistehtävään koneen päätehtävän yhteydessä tai lisätä sen käyttömahdollisuuksia (ks. tuomio Rohm & Haas Electronic Materials CMP Europe ym., C-336/11,
EU:C:2012:500
, 34 kohta oikeuskäytäntöviittauksineen). Yhteisen tullitariffin johdonmukaisen ja yhtenäisen soveltamisen varmistamiseksi näitä käsitteiden ”osat”ja ”tarvikkeet” määritelmiä sovelletaan tarvittaessa yhdistetyn nimikkeistön nimikkeisiin 8543, 9018 ja 9019.
Ennakkoratkaisua pyytäneen tuomioistuimen on selvitettävä tämän tuomion edelliseen kohtaan sisältyvien ohjeiden valossa, onko pääasiassa kyseessä olevia käsikappaleita pidettävä jonkin kyseessä olevan laitteen osina tai tarvikkeina ja onko ne näin ollen luokiteltava yhdistetyn nimikkeistön XVI jakson 2 huomautuksen tai yhdistetyn nimikkeistön 90 ryhmän 2 huomautuksen mukaisesti.
Ennakkoratkaisua pyytäneen tuomioistuimen on myös tarkistettava tässä tuomiossa vahvistettujen kriteerien nojalla ja kaikkien sen tiedossa olevien tosiseikkojen perusteella, onko pääasiassa kyseessä olevat tavarat luokiteltava yhdistetyn nimikkeistön nimikkeisiin 9018 tai 9019 tai – jos näin ei ole – yhdistetyn nimikkeistön nimikkeeseen 8543.
Kaiken edellä esitetyn valossa esitettyihin kysymyksiin on vastattava, että yhdistettyä nimikkeistöä on tulkittava siten, että selvitettäessä sitä, onko pääasiassa kyseessä olevien kaltaiset tavarat luokiteltava pikemminkin lääketieteellisiin tarkoituksiin tarkoitettuina laitteina tai kojeina yhdistetyn nimikkeistön nimikkeeseen 9018 tai mekanoterapeuttisina laitteina yhdistetyn nimikkeistön nimikkeeseen 9019 kuin sähkölaitteina, joilla on itsenäinen tehtävä, yhdistetyn nimikkeistön nimikkeeseen 8543, on otettava huomioon kaikki käsiteltävässä asiassa merkitykselliset seikat siltä osin kuin ne liittyvät kyseisten tavaroiden objektiivisesti todettaviin ominaispiirteisiin ja ominaisuuksiin. Merkityksellisiin seikkoihin kuuluvina seikkoina on arvioitava tarkoitusta, johon valmistaja on tarkoittanut kyseiset tavarat käytettäviksi, ja kyseisten tavaroiden käyttötapoja ja käyttöpaikkaa. Se, että tavarat on tarkoitettu yhden tai usean taudin hoitoon, ja se, että hoito on suoritettava asianmukaisen luvan saaneessa terveydenhoitokeskuksessa ja ammattihenkilön valvonnassa, ovat seikkoja, jotka saattavat osoittaa, että nämä tavarat on tarkoitettu lääketieteellisiin tarkoituksiin. Päinvastoin se, että tavaroilla voidaan saada pääasiallisesti aikaan esteettisiä parannuksia, ja se, että näitä tavaroita voidaan käyttää lääketieteellisen kehyksen ulkopuolella, kuten esimerkiksi kauneushoitolassa, ja ilman ammattihenkilön toimintaa, ovat seikkoja, jotka voivat kumota sen, että nämä tavarat on tarkoitettu lääketieteellisiin tarkoituksiin. Ulkomitat, paino ja käytetty tekniikka eivät ole ratkaisevia seikkoja pääasiassa kyseessä olevien kaltaisten tavaroiden yhdistetyn nimikkeistön nimikkeeseen 9018 luokittelun kannalta.
Oikeudenkäyntikulut
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.

Näillä perusteilla unionin tuomioistuin (kymmenes jaosto) on ratkaissut asian seuraavasti:

Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteeseen I, sellaisena kuin se on muutettuna 20.9.2007 annetulla komission asetuksella (EY) N:o 1214/2007, 19.9.2008 annetulla komission asetuksella (EY) N:o 1031/2008, 30.9.2009 annetulla komission asetuksella (EY) N:o 948/2009, 5.10.2010 annetulla komission asetuksella (EU) N:o 861/2010 ja 27.9.2011 annetulla komission asetuksella (EU) N:o 1006/2011, sisältyvää yhdistettyä nimikkeistöä on tulkittava siten, että selvitettäessä sitä, onko pääasiassa kyseessä olevien kaltaiset tavarat luokiteltava pikemminkin lääketieteellisiin tarkoituksiin tarkoitettuina laitteina tai kojeina yhdistetyn nimikkeistön nimikkeeseen 9018 tai mekanoterapeuttisina laitteina yhdistetyn nimikkeistön nimikkeeseen 9019 kuin sähkölaitteina, joilla on itsenäinen tehtävä, yhdistetyn nimikkeistön nimikkeeseen 8543, on otettava huomioon kaikki käsiteltävässä asiassa merkitykselliset seikat siltä osin kuin ne liittyvät kyseisten tavaroiden objektiivisesti todettaviin ominaispiirteisiin ja ominaisuuksiin. Merkityksellisiin seikkoihin kuuluvina seikkoina on arvioitava tarkoitusta, johon valmistaja on tarkoittanut kyseiset tavarat käytettäviksi, ja kyseisten tavaroiden käyttötapoja ja käyttöpaikkaa. Se, että tavarat on tarkoitettu yhden tai usean taudin hoitoon, ja se, että hoito on suoritettava asianmukaisen luvan saaneessa terveydenhoitokeskuksessa ja ammattihenkilön valvonnassa, ovat seikkoja, jotka saattavat osoittaa, että nämä tavarat on tarkoitettu lääketieteellisiin tarkoituksiin. Päinvastoin se, että tavaroilla voidaan saada pääasiallisesti aikaan esteettisiä parannuksia, ja se, että näitä tavaroita voidaan käyttää lääketieteellisen kehyksen ulkopuolella, kuten esimerkiksi kauneushoitolassa, ja ilman ammattihenkilön toimintaa, ovat seikkoja, jotka voivat kumota sen, että nämä tavarat on tarkoitettu lääketieteellisiin tarkoituksiin. Ulkomitat, paino ja käytetty tekniikka eivät ole ratkaisevia seikkoja pääasiassa kyseessä olevien kaltaisten tavaroiden yhdistetyn nimikkeistön nimikkeeseen 9018 luokittelun kannalta.

Allekirjoitukset
(
*1
)	Oikeudenkäyntikieli: latvia.